PhD workshop 2020 – SHORTPAPER

Mgr. Maroš Volovár: **Pamiatková (ne)ochrana rámových stavieb na Slovensku a projekt ich expozície**

Téma dizertačnej práce: Drevený skelet v stavebnej tradícii horného Potisia

2. ročník doktorandského štúdia

Školiteľ: doc. Ing. Michael Rykl, PhD., Ústav teorie a dějin architektury

FA ČVUT v Prahe

*Horné Potisie – región na pomedzí Slovenska, Maďarska, Ukrajiny a Rumunska – patrí k posledným ostrovom tradičných stavieb s archaickou rámovou konštrukciou v Strednej Európe. V každej z dotknutých krajín nachádzame inú úroveň povedomia o ich pamiatkovej hodnote (či samotnej existencii) a následne iné výsledky ich pamiatkovej ochrany in situ či muzeálnej prezentácie v skanzenoch. Slovensko má v tomto smere zo štvorice krajín najhoršiu bilanciu. V druhej časti príspevku sa predstaví projekt záchrany niekoľkých takýchto stavieb.*

Pamiatková hodnota nebýva javom vlastná, ale musí v nich byť hľadaná a definovaná. Objektivizovať ju znamená žiadať spoločenský konsenzus pre prvotne subjektívnu interpretáciu. Úspech takej snahy stojí na hodnotovom povedomí a angažovanosti komunity, v rukách ktorej leží osud nosičov možnej hodnoty.

Začiatky záujmu o ľudové staviteľstvo na Slovensku sa spájajú s osobou architekta Dušana Jurkoviča a jeho inštaláciou zrubovej usadlosti z Čičmian (okr. Žilina) i s jej obyvateľmi na Národopisnej výstave československej. Čičmany su podnes synonymom typickej slovenskej ľudovej architektúry, hoc za svoj vzhľad vďačia Komisariátu pre obnovu pamiatok, ktorý po požiari v r. 1921 riadil obnovu obce podľa vypracovaných typových projektov (Štancelová – Majtan 2008, 51). Spolu s viacerými obce horských regiónov Slovenska boli Čičmany v 2. polovici minulého storočia vyhlásené za pamiatkovú rezerváciu ľudovej architektúry.

Nie všetky konštrukčné a regionálne stavebné typy sú na Slovensku považované za hodné ochrany a uchovanie pre budúce generácie. Za všetko hovoriacim prípadom je ich centrálna expozícia zriadená v r. 1964 – dnešné Múzeum slovenskej dediny pri SNM v Martine – v konečnom výsledku však len regionálne múzeum terajšieho Žilinského samosprávneho kraja. Neobjektívnosti zažitých kritérií dokladá napr. situácia v Maďarsku, kde je obzvlášť cenená a chránená i nížinná stavebná tradícia.

Na kultúrne periférnej Vsl. nížine sa ešte pomerne nedávno udržali niektoré starobylé stavebné prejavy neznáme zvyšku Slovenska. Vinou tej istej kultúrnej periférnosti tu však podnes nevzniklo všeobecné povedomie o pamiatkovej hodnote vlastného kultúrneho dedičstva, následkom čoho tu nestojí jediná pamiatkovo či muzeálne chránenú ľudová stavba s nádejou pretrvania do budúcnosti. Záujem rodiaci sa u tunajšej mladej generácie nenachádza platformu, ktorá by zodpovedala na otázky týkajúce sa stavebnej minulosti domáceho regiónu.

Václav Mencl sa ľudovému staviteľstvu Vsl. nížiny intenzívnejšie venoval pri svojej výskumnej ceste južným Slovenskom v dňoch 18. – 31. mája 1952. Zdržal sa tu len v obciach Parchovany (okr. Trebišov) a Sečovská Polianka (okr. Vranov n/Topľou), ktorá ho natoľko zaujala, že v r. 1958 ju zaradil medzi 26 navrhnutých slovenských pamiatkových rezervácií ľudovej architektúry (Mencl 1958, 59). Plán sa však nenaplnil: vidieckych rezervácií bolo vyhlásených len 10 a výhradne z horských oblastí Slovenska,

Už v medzivojnovom období bola v Muzeálnej slovenskej spoločnosti (zal. v r. 1893) intenzívne diskutovaná myšlienka centrálnej expozície slovenskej ľudovej architektúry ako súčasti Slovenského národného múzea. Zámer SNM vybudovať expozíciu reprezentujúcu všetky regióny Slovenska bol oficiálne schválený až v r. 1964 Slovenskou národnou radou (Horváth 1992, 30). Následne v r. 1965 – 1966 navštívil prvý tím martinských národopiscov, fotografov a kresličov aj Vsl. nížinu. Druhá, „Doplnková dokumentácia objektov“ prebiehala v roku 1971 a tretia, najdôslednejšia, v rokoch 1977 a 1979 pod vedením Marty Pastierikovej-Dudášovej (Dudášová 1986-a; 1986-b). Žiadny z týchto prieskumov však nevyústil do inštalácie vybraných stavieb v martinskom múzeu, zostala po nich len zaujímavá obrazová a kresbová dokumentácia a urbanistický projekt regiónu a jeho začlenenia do areálu. Niektoré objekty, napr. celá usadlosť z Menclom vyzdvihovanej Sečovskej Polianky, boli aj rozobrané a prenesené do depozitárov SNM, stav ich dnešného zachovania a použiteľnosti je otázny. Aktuálnosť myšlienky slovenského skanzenu ilustruje anektovanie územia Vsl. nížiny (tzv. „Stavby XI. – Regiónu Zemplín“) domácim regiónom Turiec; na mieste zamýšľanej stodoly zo Sečovskej Polianky vyrástla koncom 80. rokov murovaná kúria z Blažoviec (okr. Turč. Teplice).

V archíve Zemplínskeho múzea v Michalovciach sa zachoval náčrt plánu expozície ľudového staviteľstva záujmového územia múzea – Vsl. nížiny vytvorený v 80. rokoch etnológom múzea Milanom Bohuckým a zamýšľaný do východnej časti areálu múzea a západnej časti susediaceho mestského parku. Usadlosti tvoria jednostranne zastavanú ulicu pozdĺž oblúkovitého nábrežia Laborca a sú radené od najjednoduchších 1- a 2-priestorových domov cez obydlia stredných roľníkov po bohaté murované gazdovstvá. Súčasťou plánu je niekoľko obálok označených číslami usadlostí (Vb – IX) s fotografiami vybraných objektov, nie celkom kompatibilných s číslami usadlostí na mapke; plán bol zjavne len rozpracovaný. Okolnosti nerealizovania nepoznáme, zaiste napadnuteľné bolo osadenie expozície v urbanisticky a pamiatkovo cennom parku s početnými vzácnymi drevinami, ktoré by museli skanzenu ustúpiť. Ambíciu však treba vyzdvihnúť, keďže by prezentovala stavebné konštrukcie nezastúpené v žiadnom druhom slovenskom skanzene. I zemepisne najbližší, zriadený pri Vihorlatskom múzeu v Humennom (zal. 1972, otv. 1984), hoc leží v prírodne podobnom prostredí údolnej nivy Laborca, prezentuje len zrubové objekty odľahlejších horských obcí.

Na Vsl. nížine dnes nenájdeme žiadnu pamiatkovo chránenú vidiecku usadlosť. Jedna z dvoch donedávna evidovaných už zanikla a druhá ju bude čoskoro nasledovať. Obe boli vyhlásené za NKP rozhodnutím ONV Michalovce 11. 12. 1987, prvá ako „intaktne zachovalá usadlosť – unikát v rámci okresu“ a druhá ako „zachovalá roľnícka usadlosť – príklad ĽA v regióne zriedkavý“ (evid. listy v KPÚ-KE).

• Usadlosť v Petrikovciach (okr. Michalovce) pozostávala z pôvodne rámového domu zo zač. 20. st., v 40. rokoch čiastočne vymurovaného, stodoly, včelína a záchodu s pletenými stenami a z vahadlovej studne. Strechy mali unikátnu krytinu z pálky, v 90. rokoch z iniciatívy pamiatkových orgánov obnovovanú. Povodeň v r. 2010 dom staticky poškodila, v r. 2011 bola zrušená jeho ochrana a o rok nato bol zbúraný.

• Usadlosť v Žbinciach (okr. Michalovce) s rámovým domom z r. 1910 a tehlovou komorou odkúpila po odchode poslednej obyvateľky obec a v r. 1995 ho v súčinnosti s pamiatkovými orgánmi, s finančnou podporou štátu a účasťou ľudových remeselníkov z humenského okresu nákladne rekonštruovala. Rámové steny s drážkovou výplňou boli obnovené autenticky, neriešilo sa však ich stabilnejšie založenie a odvodnenie strechy nad stenou od suseda, ktorá po niekoľkých rokoch podmáčania poklesla. Napriek nemalým investíciám vloženým do obnovy obec požiadala o zrušenie pamiatkovej ochrany domu, čomu Pamiatkový úrad SR vyhovel rozhodnutím z r. 2016. Búranie domu sa plánuje.

**Projekt expozície**

Naznačený stav ma podnietil k vytvoreniu projektu expozície tradičných stavieb Východoslovenskej nížiny – regiónu v JV cípe Slovenska bez jedinej pamiatkovo či muzeálne chránenej ľudovej stavby. Súbežne s prezentáciou hmotného kultúrneho dedičstva regiónu bude areál slúžiť ako jeho komunitné centrum.

Areál bude založený v blízkosti centra regiónu – pri Michalovciach, nad obcou Pozdišovce, ktorá je známa svojou bohatou folklórnou a ľudovoremeselnou tradíciou.

Rozpracovaná je zárodočná trojica objektov – výber z miestneho konštrukčne najstaršieho typu domov s rámovou nosnou konštrukciou a rozmanitou výplňou stien. Ich posledné príklady sa sporadicky zachovali na vidieku, postrádajú však akúkoľvek pamiatkovú ochranu a nádej na zachovanie pre budúcnosť, chátrajú bez využitia a čakajú na svoj nenávratný zánik. Po rozobraní a prenesení do areálu budú osadené adekvátne svojej pôvodnej urbanistickej situácii a obnovené tradičnými technikami. Svojou vlastnou stavebnou podstatou budú hlavnými exponátmi areálu, ich priestory však nebudú slúžiť prezentácii tradičného bývania, ale súčasným kultúrnym aktivitám: alternatívnym i folklórnym spoločenským podujatiam, kurzom a ateliérom tradičných remesiel a v jednej z budov bude expozícia artefaktov stavebného dedičstva a galéria súčasných mladých umelcov regiónu.

V trojici domov vybraných pre 1. etapu expozície sa stretajú ich hlavné dispozičné typy, techniky výplne, materiálové riešenia strešnej krytiny a funkcie:

• Dom zo Suchého z r. 1925 zastupuje príbytok stredných a malých roľníkov a svojho času najbežnejší stavebný typ – jednotrakt s obytnými i hospodárskymi priestormi radenými v línii za sebou. Rámové steny sú vyplnené v regióne najrozšírenejšou drážkovou („palančenou“) technikou a rekonštruovaná bude pôvodná slamená strešná krytina. Vo svojej dobe štandardný stavebný typ dnes in situ dokladajú prevažne len chátrajúce ruiny a ani na relatívne zachovalejších už slamenú strechu nenájdeme, inštalovaný objekt tak bude jedinečným, ale neodmysliteľným dokladom ešte pred storočím bežného miestneho štandardu.

• Hostinec s trafikou, predajňou zmiešaného tovaru a neskôr škola z Plechotíc z r. 1937 je jedným z piatich posledných tradičných rámových domov na uhlovom pôdoryse zachovaných na JV (a zrejme i celom) Slovensku. Dobe vzniku zodpovedá na medzivojnovom vidieku najbežnejšie stavivo – surová tehla, tu však uplatnená v ešte archaickej drevenej rámovej kostre. Najčastejšou medzivojnovou krytinou bol azbestocement (bol o čosi lacnejší než plech), pri rekonštrukcii bude nahradený súčasnou bezazbestovou alternatívou.

• Kúria z Krišovskej Lieskovej-Krížan z obdobia okolo r. 1900 je jedným (tým zachovalejším) z dvoch posledných dvojtraktových domov rámovej konštrukcie na Slovensku. Patrila bohatej statkárskej rodine so zemianskym pôvodom, 200 hektármi poľností a veľkou samostatne stojacou murovanou stajňou. Ako najstarší z troch domov expozície má príznačne i najstarobylejšiu výplň stien – hlinou omazané vŕbové raždie (miestne: *rőzse*) hojné v mokradnom chotári Krížan ležiacich pri sútoku Uhu a Laborca. Pod plechovou krytinou z 50. rokov sa zachovala pôvodná šindľová, ktorá bude rekonštruovaná.

Rôzne techniky výplne rámových stien – prezentované v múzeách stavebného dedičstva formou makety – budú v Pozdišovciach ukázané na reálnych stavbách. Vo vstupnej miestnosti každého z troch hlavných objektov bude niekoľko rámových polí nechaných bez hlinenej omietky a murovaná, drážková či pletená výplň spolu s rámovou osnovou budú dokladať stavebnú podstatu budovy.

**Výber z literatúry**

BÁLINT János: *Egy bükkaranyosi lakóház bontása* [*Rozoberanie domu z Bükkaranyos*], Ház és ember, A Szabadtéri Néprajzi Múzeum Évkönyve 22. Szentendre 2010, s. 67 – 88.

BELIČKOVÁ, Katarína: *Pamiatková starostlivosť o objekty ľudovej architektúry v kontexte vidieckeho turizmu a agroturistiky*, Životné prostredie 48, 2014, č. 1, s. 42 – 44.

DIMA, Daniel Ioan – DUȚU, Andreea: *Traditional buildings with timber frame and various infills in Romania*, Conference paperat: Proceedings of World Conference of Timber Engineering, WCTE 2016, August 22 – 25, Vienna 2016.

DUDÁŠOVÁ, Marta: *Ľudové staviteľstvo a jeho lokálne dobové formy na juhovýchodnom Slovensku,* Národopisné aktuality 21, 1984, č. 1, s. 9 – 18.

DUDÁŠOVÁ, Marta: *Výber objektov ľudového staviteľstva z regiónu juhovýchodné Slovensko pre Múzeum slovenskej dediny*, Zborník SNM, Etnografia 27, 1986, s. 97 – 116.

DVOŘÁKOVÁ, Viera: *Pamiatková ochrana vidieckych sídel*, Pamiatky a múzeá, 2002, č. 4, s. 12 – 17.

FLÓRIÁN Mária: *Upper Tisza region. Regional units of the Open Air Museum 1*. Szentendre 1980.

GILYÉN Nándor a kol.: *A felső-Tiszavidék népi építészete* [*Ľudové staviteľstvo horného Potisia*].Budapest 1975.

GILYÉN Nándor: *A mándi fatemplom* [*Mándsky drevený kostol*], Művészettörténeti értesítő VII, 1958, č. 2 – 3, s. 192 – 198.

HRYCJUK, Neľa: *Z istoriji stvorenňa, formuvanňa ekspozyciji ta fondovoji kolekciji Zakarpatskoho muzeju narodnoji architekturi ta pobutu*, Naukovij zbirnyk Zakarpatskoho muzeju narodnoji architektury ta pobutu 6, Užhorod 2019, s. 115 *–* 128.

ICOMOS 1999: *Medzinárodná charta ICOMOS o dedičstve ľudovej („vernakulárnej“) architektúry ratifikovaná 12. generálnym zhromaždením ICOMOS, október 1999*, Mexiko City, Pamiatky a múzeá, 2002, č. 4, s. 70 – 71.

KOL.: *Aktualizácia zásad ochrany, obnovy a prezentácie hodnôt územia Pamiatkovej rezervácie ľudovej architektúry Osturňa*. Prešov 2006.

KOL.: *Zásady ochrany pamiatkového územia Pamiatková zóna Turnianska Nová Ves*. Rožňava 2010.

KUČOVÁ, Věra – BUREŠ, Pavel: Principy péče o lidové stavby. Praha 1999.

MEDVECKÁ, Mária: *Pamiatkové rezervácie ľudovej architektúry (základné princípy a historický vývoj ich ochrany)*, Pamiatky a múzeá, 2002, č. 4, s. 7 – 11.

MENCL, Václav.: *Ochrana slovenskej ľudovej architektúry*, Pamiatky a múzeá VII, č. 2, s. 55 – 61.

MENCL, Václav: *Lidová architektura v Československu*. Praha 1980.

PÁLL István: *„Ahol visszafordul az idő kereke...“ Gondolatok a 30 éve megnyílt Sóstói Múzeumfaluról* *[„Kde sa kolesá času točia späť…” Úvahy o skanzene v Šoštó otvorenom pred 30 rokmi*], Ház és ember, A Szabadtéri Néprajzi Múzeum Évkönyve 21, Szentendre 2009, s. 189 – 218.